10.05.2019 klo 8:32
Vangitun jalkapallotähden Aleksandr Kokorinin vaimo Daria Valitova ei hyväksynyt miehensä saamaa tuomiota lainkaan.
Venäjän maajoukkueessa pelanneet Aleksandr Kokorin ja Pavel Mamajev odottivat oikeudenkäyntiä vangittuina. Reuters
Venäläiset jalkapallotähdet Aleksandr Kokorin ja Pavel Mamajev tuomittiin keskiviikkona ehdottomiin vankeusrangaistuksiin Moskovassa.
Kaksikosta Kokorin sai 18 kuukauden vankeusrangaistuksen. Jalkapalloilijat ovat olleet tutkintavankeudessa seitsemän kuukautta, mikä vähennetään keskiviikon tuomioista.
Tapaus on saanut venäläisessä mediassa runsaasti huomiota, koska sekä Kokorin että Mamajev ovat kovan tason jalkapalloilijoita. Kokorin muun muassa edusti maataan vuoden 2014 MM-kisoissa ja 2016 EM-kisoissa. Vuoden 2018 MM-kisat hän joutui jättämään väliin loukkaantumisen vuoksi.
Kokorinin tuomiosta avautui oikeudessa hänen vaimonsa Daria Valitova, joka Tsargrad-televisiokanavan mukaan oli asiaansa esittäessään hysteerinen. Valitovan mielestä tuomioistuin ”romuttaa lahjakkaita ihmisiä”.
Aleksandr Kokorin pysyy vangittuna. AOP
Gazeta.ru-uutissivuston mukaan Valitova huusi oikeussalissa, tunnusti rakkauttaan ja vaati päästä miehensä luokse.
– Ette voi hajottaa ihmisiä näin! Mitä helvettiä tämä on? Hänen uransa on pilalla. Miten hän näkee lapsiaan? Valitova huusi uutissivuston mukaan.
Lisäksi Valitova sanoi uskovansa, että kyseessä on ihmisille vain viihdyttävä show.
– Miten näin lahjakkaita ihmisiä saatetaan vahingoittaa? vaimo ihmetteli.
Pelaajat järjestivät lokakuussa humalassa kahden muun miehen kanssa kaksi eri välikohtausta. Seurue pahoinpiteli ensin moskovalaisen hotellin edustalla miehen ja vahingoittivat tämän Mersua.
Pavel Mamajevin vaimo Alana Mamajeva (vasemmalla) seurasi oikeuskäsittelyä yhdessä Valitovan kanssa. AOP
Pelaajat siirtyivät ystävineen kahvilaan, missä pahoinpidellyksi joutui valtion virkamies.
Kokorin edustaa seuratasolla FC Zenitiä ja Mamajev FC Krasnodaria. Zenit ja Krasnodar kohtasivat Venäjän jalkapalloliigassa sunnuntaina 7. päivä lokakuuta yli 52 000 katsojan edessä. Rikokset tapahtuivat seuraavana aamuna.
Venäjän jalkapalloliitto on ilmoittanut, ettei sillä ole tällä hetkellä mitään suhdetta pelaajiin.
Humalassa virkamiestä tuolilla päähän lyöneet venäläistähdet valittivat tuomioistaan – pyynnön hylkääminen sai pelaajat raivostumaan: ”Tämä on skandaali”Humalassa sekoilleet venäläisurheilijat tuhosivat uransa – tyrmistyttäviä paljastuksia vankilan tapahtumista: "En usko, että heitä hakataan heti"